KAVAND

**VABARIIGI VALITSUS**

**MÄÄRUS**

**Vabariigi Valitsuse 14. veebruari 2019. a**

**määruse nr 10 „Elektrisüsteemi toimimise**

 **võrgueeskiri“ muutmine**

Määrus kehtestatakse elektrituruseaduse § 42 lõike 3 alusel.

**Vabariigi Valitsuse 14. veebruari 2019. a määruses nr 10 „Elektrisüsteemi toimimise võrgueeskiri“ tehakse järgmised muudatused:**

**1)** paragrahvi 21 lõike 2 juhtlause sõnastatakse järgmiselt:

„Turuosalise ja põhivõrguettevõtja sõlmitud liitumislepingu kulupõhised osamaksed jagunevad järgmiselt, kui ei ole kokku lepitud teisiti:“;

**2)** paragrahvi 21 täiendatakse lõigetega 5–8 järgmises sõnastuses:

„(5) Elektrituruseaduse § 72 lõikes 63 sätestatud fikseeritud liitumistasu tasutakse põhivõrguettevõtjale liitumislepingu sõlmimisest 60 päeva jooksul, kui ei ole kokku lepitud teisiti.

(6) Kui liitumisleping lõpeb enne selle täitmist liitujast tingitud põhjustel, siis elektrituruseaduse § 72 lõikes 63 sätestatud fikseeritud liitumistasu ja selle liitumisega seotud kulupõhist liitumistasu osa ei tagastata. Juhul kui liitumistasu on makstud vähem, kui on tehtud põhjendatud kulutusi liitumislepingu täitmiseks, siis on võrguettevõtjal õigus täiendavalt nõuda liitujalt liitumislepingu täitmiseks tehtud põhjendatud kulutuste hüvitamist.

(7) Elektrituruseaduse § 72 lõikes 63 sätestatud fikseeritud liitumistasu tagastatakse liitujale tema kirjaliku või kirjalikku taasesitamist võimaldava või elektroonilises vormis tahteavalduse alusel juhul, kui liitumise käigus selguv liitumistasu tegelik suurus osutub üle kahe korra kallimaks võrreldes algselt liitumislepingus prognoositud liitumistasuga. Liitumistasu tagastamisel liitumisleping lõpeb.

(8) Põhivõrguettevõtja kompenseerib võrgupiirangutest lähtudes tootmissuunalise võimsuse piiramise korral elektrienergia võrku andjale piiramise perioodi Eesti hinnapiirkonna börsihinna vastavalt võrguettevõtja võrgulepingu tüüptingimustes või elektrituruseaduse § 72 lõike 4 alusel kehtestatud metoodikas sätestatud tingimustele ning hüvitab tootjatele, kellel on õigus neil tundidel saada taastuvenergia toetust, samas ulatuses saamata jäänud tulu.“;

**3)** paragrahvi 24 lõige 3 sõnastatakse järgmiselt:

„(3) Võrgu arenduskohustuse täitmise kulusid jaotusvõrgus ei arvata liitumistasu hulka, kui võrguettevõtja on asunud arenduskohustust täitma enne liitumistaotluse esitamist. Liitumistasu eeldatava suuruse määrab võrguettevõtja liitumispakkumises.“;

**4)** paragrahvi 25 lõige 1 sõnastatakse järgmiselt:

„(1) Uue võrguühenduse loomise eest võetavat liitumistasu või tarbimis- või tootmistingimuste muutmise tasu arvutades lähtub jaotusvõrguettevõtja selleks tehtavatest põhjendatud kulutustest ja põhivõrguettevõtja suhtes käesoleva paragrahvi lõigetes 4–7 sätestatust. Liitumistasu või tarbimis- või tootmistingimuste muutmise tasu ja selle komponendid võivad põhineda keskmistel kuludel.“;

**5)** paragrahvi 25 täiendatakse lõigetega 4–7 järgmises sõnastuses:

„(4) Uue tootmisvõimsusega liitumisel või tootmisvõimsuse suurendamise korral elektrituruseaduse paragrahvi 72 lõikes 61 kirjeldatud olemasolevas põhivõrgus tasutakse elektrituruseaduse § 72 lõikes 63 sätestatud fikseeritud ja liitumispunkti liitumistasu võrguettevõtja poolt kehtestatud hinnakirja alusel.

(5) Uue tarbimisvõimsusega liitumisel või tarbimisvõimsuse suurendamise korral olemasolevas põhivõrgus arvestatakse liitumispunkti liitumistasu põhivõrguettevõtja veebilehel avaldatud hinnakirja alusel. Tarbimisvõimsuse suurendamisel pärast seda, kui tarbimisvõimsust on viimase 12 kuu jooksul vähendatud, arvestatakse vähendatud võimsuse osale juurde võimsuse lisamise tasu elektrituruseaduse § 72 lõikes 63 sätestatud fikseeritud liitumistasu ulatuses.

(6) Kui uus põhivõrguga liitumine või tarbimis- ja tootmistingimuste suurendamine toob kaasa liitumise asukohta, kuhu käesoleva sätte jõustumise hetkeks ei ole põhivõrku rajatud ja rajamine ei ole ette nähtud põhivõrguettevõtja kinnitatud investeeringute kavas või kui olemasolevas võrgus vähendatakse tarbimiskoha puhul rikkest põhjustatud ühekordset katkestuse likvideerimise aega kahe tunnini ilma võimsust juurde lisamata, arvestatakse liitumistasu elektrituruseaduse § 72 lõike 63 alusel. Liitumisel nii olemasolevasse võrku kui ka uude asukohta, sealhulgas olemasoleva põhivõrguga ühendatud kliendi tarbimis- ja tootmistingimuste muutmisel, kuuluvad põhivõrguettevõtjale hüvitamisele sellised kulud, mida ei ole kajastatud põhivõrguettevõtja kehtestatud hinnakirjas.

(7) Põhivõrguettevõtjal on õigus arvata liitumistasu hulka toimingu- ja menetlustasu elektrituruseaduse § 73 lõikes 1 nimetatud võrgutasude arvutamise metoodika kohaselt ning projektijuhtimistasu, mille suurus on kehtestatud protsendina elektrituruseaduse § 72 lõikes 64 sätestatud liitumistasu kogumaksumusest.“.

**§ 2. Määruse jõustumine**

Määrus jõustub elektrituruseaduse muutmise seaduse jõustumisega.

Kristen Michal

Peaminister

Yoko Alender

Kliimaminister

Taimar Peterkop

Riigisekretär